Richter, Ján, minister práce, sociálnych vecí a rodiny SR (2015-11-26):
Ďakujem pekne za slovo, pani podpredsedníčka Národnej rady. Vážený pán poslanec, k uvedenému otvorenému listu sa uskutočnili viaceré pracovné stretnutia so zástupcami predkladateľov listu. Prvé dňa 18. júna 2015 na ministerstve práce, sociálnych vecí a rodiny, druhé bolo na pôde Výboru Národnej rady pre sociálne veci, to sa uskutočnilo 23. júna 2015 a následne 28. septembra tohto roku sa uskutočnilo opätovne ďalšie rokovanie na pôde Ministerstva práce, sociálnych vecí a rodiny Slovenskej republiky. Niektoré legislatívne podnety na zmeny obsiahnuté v tomto otvorenom liste mali ambíciu meniť systém poskytovania peňažných príspevkov na kompenzáciu ako taký, najmä však výšky peňažných príspevkov na kompenzáciu, prípadne podmienky ich nároku. Na pracovných stretnutiach najviac rezonovala otázka poskytovania peňažného príspevku na opatrovanie, najmä u poberateľov v produktívnom veku. Jedná sa o skupinu opatrovateľov, ktorým sa z dôvodu valorizácie dôchodkovej dávky a nevalorizácie súm životného minima znižuje peňažný príspevok na opatrovanie o sumu, o ktorú dôchodková dávka opatrovaného presahuje 1,4 násobok sumy životného minima, čo v súčasnosti predstavuje sumu 277,3 eur. V prípade prijatia akýchkoľvek legislatívnych zmien si ich príprava vyžiada dostatočný časový priestor, a to nielen analýzu, ale aj odhad finančných dopadov a ich zabezpečenia, nakoľko sa jedná o početne veľkú skupinu poberateľov. Každopádne ide o dopady v desiatkach miliónov eur. Počet poberateľov peňažného príspevku na opatrovanie, ktorí opatrujú fyzickú osobu poberajúcu dôchodkovú dávku, je cirka 23-tisíc. Z toho dôvodu mojou súčasnou snahou a ambíciou je presadiť v treťom sociálnom balíčku v mesiaci december tohto roku zmenu výšky peňažného príspevku na opatrovanie, ktorá sa javí z pohľadu pisateľov otvoreného listu ako najviac problémová. Akákoľvek zmena legislatívy bude konzultovaná aj s osobami so zdravotným postihnutím prostredníctvom ich reprezentatívnych organizácií tak, ako to Slovenskej republike ukladá Dohovor Organizácie spojených národov o právach osôb so zdravotným postihnutím v článku 4. Predmetom pracovných stretnutí boli aj podnety nelegislatívnej povahy týkajúce sa podozrenia na pochybenie pri aplikácii zákona v praxi, ktoré prešetrilo Ústredie práce, sociálnych vecí a rodiny. Na základe poskytnutých dokumentov, ako sú lekárske a komplexné posudky, rozhodnutia správnych orgánov I. aj II. stupňa, boli na konkrétnych úradoch, v tomto prípade Nitre, Žiline a Michalovciach, v II. polroku tohto roku vykonané dodatočne kontroly. Siedmeho a 8. októbra tohto roku bola vykonaná kontrola na úrade v Michalovciach, kontrolný orgán skontroloval 70 náhodným spôsobom vybraných spisov. Pätnásteho a 16. októbra bola vykonaná kontrola na úrade v Žiline, kontrolný orgán skontroloval 93 náhodným spôsobom vybraných spisov a v dňoch 26. a 27. novembra tohto roku sa uskutoční alebo prebieha kontrola na úrade v Nitre. Doposiaľ vykonanou kontrolou nebolo na dotknutých úradoch zistené porušenie všeobecne záväzných platných predpisov. V dňoch 5. až 8. októbra a 14. až 16. októbra sa uskutočnili aj regionálne pracovné stretnutia s posudkovými lekármi úradov na pracoviskách ústredia, konkrétne v Košickom kraji, v Prešovskom kraji, v územnom obvode pracoviska ústredia v Žiline a v územnom obvode pracoviska ústredia v Banskej Bystrici. Dňa 20. novembra tohto roku s posudkovými lekármi obvodov na územnom obvode Bratislavy. V rámci týchto pracovných stretnutí boli posudkoví lekári dôrazne upozornení aj na povinnosti dôkladne sa pri posudzovaní zaoberať všetkými predloženými lekárskymi nálezmi, správami, respektíve odporúčaniami. Pre úplnosť informácie by som chcel ešte uviesť, že dňa 25. tohto roku bola zástupcami pisateľov otvoreného listu doručená na ministerstvo práce, sociálnych vecí a rodiny petícia. Konkrétne stanovisko k petičným požiadavkám zaujme rezort práce po ich vyhodnotení a sťažovateľov alebo podávateľov bude informovať. Pre úplnosť chcem ešte dodať, že pri spracovaní novej legislatívy máme záujem využiť aj zmeny, ktoré priniesla od 1. septembra účinnosť zákona č. 176 o komisárovi pre deti a komisárovi pre osoby so zdravotným postihnutím. Komisári budú volení na tejto schôdzi Národnej rady. Tu chcem v prvom rade zdôrazniť, že práve komisár pre osoby so zdravotným postihnutím sa má podieľať na ochrane práv osôb so zdravotným postihnutím, presadzovať záujmy osôb so zdravotným postihnutím v spoločnosti. Z uvedeného dôvodu máme záujem veľmi úzko spolupracovať pri tvorbe novej legislatívy aj s týmto novým inštitútom. Ďakujem, skončil som.